Randselva

**Randselva** er elva som dannes i sørenden av Randsfjorden, ved Nesbakken på Jevnaker i Akershus, og renner via Kistefoss, Viul og Hvalsmoen ned mot Hønefoss i Ringerike kommune.

Randselva renner sammen med Ådalselva (elvestrekning av Begnaelva) like nedenfor Hønefossen i Hønefoss og danner der Storelva, som drenerer til Tyrifjorden og er en del av Drammensvassdraget. Oppstrøms dannelsen av Storelva inneholder Randselva blant annet tre naturreservater; Hovsenga naturreservat, Rankedal naturreservat og Viulkastet naturreservat.

## Flomvannføring
Middelvannføringen i Randselva er 58,55 m³/s. Den største registrerte flommen i Randselva skjedde i mai 1910 og nådde en flomtopp på 488 m³/s den 25. mai. Flommen i 1967 kulminerte med en flomtopp på 408 m³/s den 5. juni.

### Ekstremværet «Hans»
Etter den massive nedbøren fra ekstremværet «Hans» 6. til 9. august 2023 var vannføringen ved Kistefoss målestasjon oppe i nesten 266 m³/s klokken 15:30, økende til 267,25 m³/s klokken 17:00. Klokken 07:30 torsdag 10. august var vannføringen oppe i 319,65 m³/s, men klokken 11:00 var den sunket til 288,25 m³/s. Klokken 10:00 fredag 11. august var vannføringen ved Kistefoss målestasjon igjen økende og oppe i 396,17 m³/s, hvoretter flomtoppen kulminerte noe.

Lørdag 12. august var vannføringen inn i Randsfjordens nordende 232,29 m³/s (Dokkavassdraget) og nedstrøms Randsfjorden ved Kistefoss 393,77 m³/s klokken 8:00. Søndag 13. august klokken 8:00 var vannføringen 299,5 m³/s, stigende til 347,8 m³/s klokken 19:00. Vannføringen inn i Randsfjorden fra Dokkavassdraget har kulminert og ved Kolbjørnshus bru var den nede i 133,71 m³/s klokken 19:00 søndag. Klokken 8:00 mandag 14. august var vannføringen nedstrøms Randsfjorden ved Kistefoss 351,32 m³/s. Tirsdag 15. august kokken 6:00 på morgenen var vannføringen i elva 348,82 m³/s ved Kistefoss, hvoretter vannmassene kulminerte noe igjen. Onsdag 16. august kokken 6:00 på morgenen var vannføringen i elva 296,29 m³/s ved Kistefoss. Torsdag 17. august kokken 6:00 på morgenen var vannføringen i elva 297,86 m³/s ved Kistefoss og var ganske stabil fra tirsdag 15. august klokken 14:00 til torsdag 30. august klokken 14:00, hvoretter den økte på igjen til 360,14 m³/s klokken 23:30 samme dag. Torsdag 31. august klokken 8:00 var vannføringen fortsatt opp i 355,51 m³/s ved Kistefoss.

## Fiske etter storørret
Randselva er ei populær elv blant stangfiskere. Elva er spesielt kjent for de kjempestore tyrifjordørretene som fanges der hvert år, en storørretstamme med gytevanding til denne elva. Det er spesielt populært å fiske med stang på strekningen mellom Viulfossen og Hvalsmoen. I dette området driver også den lokale sportsfiskerforeningen stamfiske hver høst, for å sikre stammen for framtiden. Elverekorden på stang er på 12,7&nbsp;kg. Elva har også norgesrekord på flue, en ørret på 10,6&nbsp;kg tatt av Bjørn Smith i 2006. Under stamfisket er det imidlertid melket fisk på mer enn 16&nbsp;kg.

## Elvesurfing
Randsbølgen er en kunstig elvebølge ligger i Randselva. Bølgen egner seg både for elvepadling og elvesurfing, og har vært arrangementsted for norgesmesterskapet i fristil elvepadling. Bølgen kan tilpasses etter vannføringen ved hjelp av en lem under vann, og har sitteplasser for tilskuere.

Prosjektet med planlegging, tillatselser og bygging var en lang prosess som involverte mange instanser. Det endte med at det ikke ble gitt tillatelse å bygge i selve hovedløpet til elven, men istedet ble det gitt tillatelse til å prøve å bygge om en gammel demning på østsiden av Hvalsmoen leir. Et stort usikkerhetsmoment var om vannmengden fra demningen kom til å være tilstrekkelig. Randsbølgen ble bygd ferdig i 2012.

## Kryssinger
Randselva krysses av europavei 16 med Randselva bru og av Roa–Hønefosslinjen som inntil 1989 var en del av Bergensbanen.

## Referanser




## Eksterne lenker
* Offisielle vannføringer i Ådalselva (Strømstøa), Randselva (Kistefoss) og Sogna (Garhammerfoss). NVE/Sildre
* Randselva.com
* Fiskeguide for Ringerike